Pa verloor moedige stryd ná rowerskote | Maroela Media
Gerald van Jaarsveld is Saterdagoggend dood nadat rowers hom ses keer geskiet het. (Foto: Verskaf)
Gerald van Jaarsveld (32) wat die afgelope sowat twee weke moedig om sy lewe geveg het nadat rowers hom en sy gesin op 29 Julie in hul huis oorrompel het, het sy stryd verloor.
Van Jaarsveld is ses keer in die gesin se huis in Brakpan geskiet toe rowers hom en sy verloofde, Kathleen van Wyk, die paartjie se ses kinders (tussen drie en 16 jaar oud), asook twee pensioenarisse wat by die gesin woon, oorval het.
Die rowers het onder meer 'n televisie, selfone en 'n voertuig geroof.
Van Jaarsveld is vyf keer in die been en een keer in die maag geskiet. Hy moes sedertdien verskeie operasies ondergaan, onder meer om sy wonde te heg en skoon te maak.
Van Wyk is 'n enkele keer in die maag gewond en is 'n paar dae ná die voorval uit die hospitaal ontslaan. Hul kinders was ongedeerd.
Sonika Hugo, Van Jaarsveld se suster, sê hy is Saterdagoggend vroeg dood nadat die meeste van sy organe begin ingee het. Van Wyk was kort tevore by hom nadat dokters haar laat weet het dat sy toestand toenemend versleg. Die oproep dat hy gesterf het, het gekom kort nadat Van Wyk by die hospitaal weg is.
"Ons harte is stukkend, maar ons weet hy het hard baklei … tot op die einde," sê Hugo.
"Kathleen was darem by hom in die laaste ure voor hy gesterf het. Sy het vir my gesê volgens die dokters was daar 'n 99%-kans dat hy nie gaan oorleef nie, maar sy het tog vasgehou aan die 1%.
"Ons het regtig gehoop hy is een van dáái wonderwerke, maar dit was nie so bestem nie. Sy dood was nie verniet nie; hy het sy kinders beskerm en was 'n absolute held. Dit is tragies en verskriklik om jou lewe te verloor soos in sy geval, maar hy het sy familie beskerm. Dit het hom sy lewe gekos, maar sy kinders is oukei en Kathleen ook.
Van Jaarsveld moes die afgelope ruk talle operasies ondergaan nadat hy geskiet is. (Foto: Verskaf)
"Ons weet hy is op 'n beter plek. Ek weet hy dans by Jesus se voete."
Hugo sê die paartjie se ses kinders steier onder die nuus van Van Jaarsveld se dood. Net die jongste besef nog nie heeltemal wat met sy pa gebeur het nie.
Geen begrafnisreëlings is nog vir Van Jaarsveld getref nie.
Hy was 'n elektrisiën wat sy eie onderneming bedryf het en was die gesin se hoofbroodwinner. Sy familie het vroeër 'n skarefinansieringsveldtog op die Back-a-Buddy-platform begin om te verseker veral die kinders is behoorlik versorg en sy mediese uitgawes kan betaal word.
Hugo het mense bedank wat die familie in dié tyd gesteun het.
"Dit is 'n lang pad wat voorlê."
Baie, baie hartseer. So jammer vir sy geliefdes.
Baie hartseer. Vrede vir die familie. Ek hoop hul het al die moordenaars gekry.
My innige simpatie aan die familie en vriende in die moeilike tyd mag God julle styf vashou!
So sinneloos en hartverskeurend! Baie sterkte aan die familie. Mag God julle versterk en vertroos.
Baie hartseer, jammer hy moes in staatshospitaal opgeneem word, die staat het hom twee keer in die steek gelaat.